钦定古今图书集成/明伦汇编/氏族典/第335卷 > 刘仁轨
## 钦定古今图书集成/明伦汇编/氏族典/第335卷 > 刘仁轨

按《唐书刘仁轨传》：“仁轨，字正则，汴州尉氏人。少贫贱，
好学。武德初，补息州参军，转陈仓尉，擢咸阳丞。贞观
十四年，拜新安令，累迁给事中。为李义府所恶，出为
青州刺史。显庆五年伐辽，漕船覆没，坐免官，白衣随
军。初，苏定方既平百济，留刘仁愿守其城。百济故将
福信迎王子扶馀丰立之，引兵围仁愿，诏仁轨为援。”
仁轨转斗陷阵，所向无前，扶馀丰脱身走，馀党悉平。
擢为大司宪，迁右相，累功封乐城县男。咸亨五年，为
鸡林道大总管，进爵为公。俄拜尚书左仆射。武后临
朝，上疏辞疾，因陈吕后禄产祸败事以规后。后玺书
慰勉，改文昌左相。卒。子濬，官太子舍人，垂拱中，为酷
吏所杀。濬子晃，开元中为给事中。